দুয়ারে সরকার ক্যাম্পের ‘ঐক্যশ্রী’র আবেদন যাচাই করবে কলেজ-বিশ্ববিদ্যালয়

কলকাতা: সরকারি প্রকল্পের সুবিধা সাধারণ মানুষের কাছে পৌঁছে দিতে আরও কড়া পদক্ষেপ নিল রাজ্য সরকার। প্রকল্পের সুবিধা পেতে স্বচ্ছ গ্রাহক খুঁজতে ‘ঐক্যশ্রী’র আবেদন খতিয়ে দেখতে কলেজ-বিশ্ববিদ্যালয় গুলিকে নির্দেশ দেওয়া হলো। বৃহস্পতিবার সরকারি ভাবে এই নির্দেশ কলেজ ও বিশ্ববিদ্যালয় কর্তৃপক্ষের কাছে পৌঁছেছে।

অনলাইনের পাশাপাশি এই প্রথম দুয়ারে সরকার প্রকল্পে সংখ্যালঘু পড়ুয়াদের জন্য ‘ঐক্যশ্রী’ প্রকল্পের ফর্ম জমা নেওয়া চলছে। ১৫ সেপ্টেম্বর পর্যন্ত আবেদন করা যাবে। যারা ফর্ম পূরণ করেছেন সেই সব পড়ুয়াদের নথি দ্রুত যাচাইয়ের জন্য কলেজ ও বিশ্ববিদ্যালয় গুলিকে নির্দেশ দিল উচ্চ শিক্ষা দফতরের স্কলারশিপ বিভাগ। কয়েকদিন আগে নবান্ন থেকে বিকাশ ভবনে শিক্ষা সচিবের কাছে ওইমর্মে নির্দেশ পাঠানো হয়েছিল। সেই নির্দেশের পরিপ্রেক্ষিতে যুগ্ম ডিপিআই কলেজ ও বিশ্ববিদ্যালয়গুলিকে নথি যাচাইয়ের নির্দেশ দিয়েছেন। যতদ্রুত সম্ভব ওই কাজ সম্পূর্ণ করতে বলা হয়েছে।

আরও পড়ুন- বিবাহ বহির্ভূত সম্পর্ক, রিনা’র বয়ফ্রেন্ড রাজা’র চোখ উপড়ে নিলেন স্বামী

গত বছর ৩৯ লক্ষ পড়ুয়াকে মাসিক স্কলারশিপ দিয়েছিল রাজ্য সরকার। এবছর শুধু দুয়ারে সরকার ক্যাম্প থেকে ২০-২৫ লক্ষ পড়ুয়া ফর্ম পূরণ করবে বলে জানানো হয়েছে। এছাড়া অনলাইনে আবেদন তো রয়েছেই। তাই কলেজ ও বিশ্ববিদ্যালয় গুলিকে যত শীঘ্র সম্ভব নথি যাচাই করতে বলা হয়েছে। যাতে কোনও আবেদনকারী বঞ্চিত না হয়। ঐক্যশ্রী প্রকল্পের আওতায় ১৬০- ১২০০ টাকা করে মাসিক সহায়তা প্রদান করা হয়ে থাকে সংখ্যালঘু পড়ুয়াদের।